cyanic-selkie/wikianc huggingface dataset:
โนกิซากะโฟร์ตีซิกซ์
2554-2555: การก่อตั้งวงและช่วงก่อนประสบความสำเร็จ
การตั้งวงโนกิซากะโฟร์ตีซิกซ์ถูกประกาศครั้งแรกเมื่อวันที่ 29 มิถุนายน 2554 โดยเป็นไอดอลวงแรกที่ได้รับระบุว่าเป็น "คู่แข่งอย่างเป็นทางการ" (公式ライバル, kōshiki raibaru) ของเอเคบีโฟร์ตีเอต โดยแตกต่างจากไอดอลวงน้องสาวของเอเคบีโฟร์ตีเอต อย่างเอ็นเอ็มบีโฟร์ตีเอต และเอสเคอีโฟร์ตีเอต ชื่อวงตั้งจากสถานีโนกิซากะ ซึ่งตั้งอยู่ใกล้เคียงกับที่ตั้งของสำนักงานของโซนี่มิวสิกเจแปน ยาซุชิ อากิโมโตะ โปรดิวเซอร์ของวงยังได้กล่าวอีกว่า เลข "46" นั้นได้รับเลือกให้เป็นความท้าทายกับเอเคบีโฟร์ตีเอตโดยตรง โดยสื่อถึงความหมายที่ว่า โนกิซากะโฟร์ตีซิกซ์จะประสบความด้วยจำนวนสมาชิกที่น้อยกว่า เพื่อให้มีความแตกต่างจากวงไอดอลของเอเคบีโฟร์ตีเอตและวงน้องสาว ภาพลักษณ์ของโนกิซากะโฟร์ตีซิกซ์นั้นมีพื้นฐานมาจากโรงเรียนประจำหญิงล้วนของประเทศฝรั่งเศสในความคิดของชาวญี่ปุ่น ซึ่งสื่อถึงความหมายโดยนัยถึงสง่างามและงดงาม (elegant and refined)
ในวันที่ 22 กุมภาพันธ์ 2555 โนกิซากะโฟร์ตีซิกซ์ได้ปล่อยซิงเกิลเปิดตัว "Guruguru Curtain" โดยติดอันดับที่สองในชาร์ตออริคอนและมียอดขาย 136,309 แผ่นในสัปดาห์แรก และซิงเกิลที่สอง "Oide Shampoo"  ได้ปล่อยในวันที่ 2 พฤษภาคม ในปีเดียวกัน และกลายเป็นซิงเกิลแรกของวงที่ติดอันดับที่หนึ่งของชาร์ตประจำสัปดาห์ออริคอนด้วยยอดขาย 156,000 แผ่น ท่าเต้นของเพลง "Oide Shampoo" ทำให้เกิดข้อโต้เถียงในช่วงเวลาหนึ่ง เนื่องจากนักวิจารณ์ไม่เห็นด้วยที่กับการที่สมาชิกยกกระโปรงขึ้นเหนือใบหน้าในช่วงหนึ่งของการแสดง
ในเดือนมิถุนายน 2555 โนกิซากะโฟร์ตีซิกซ์ได้เป็นส่วนหนึ่งของงานยูบิมัตสึริ เทศกาลรวมไอดอลที่จัดโดยริโนะ ซาชิฮาระ โดยถูกจัดขึ้นที่สนามกีฬาต่อสู้ญี่ปุ่น ต่อหน้าผู้ชมจำนวน 8,000 คน พวกเธอได้แสดงละครเวทีครั้งแรกของวงชื่อ 16 nin no Principal  ณ โรงละครพาร์โคชิบุยะ ในเดือนกันยายน 2555 ในปลายปี พ.ศ. 2555 โนกิซากะโฟร์ตีซิกซ์ได้ติดอันดับที่หนึ่งของชาร์ตประจำปีออริคอนในหมวดหน้าใหม่ (newcomers sales) ด้วยยอดขาย 870 ล้านเยน
2556-2558: รุ่นที่สองและความสำเร็จระดับประเทศ
โนกิซากะโฟร์ตีซิกซ์จัดคอนเสิร์ตครบรอบปีครั้งแรกในชื่อ 1st YEAR BIRTHDAY LIVE ที่มากุฮาริเม็สเซอ จังหวัดชิบะ ในเดือนกุมภาพันธ์ 2556 โดยมีผู้เข้าชมกว่า 9,000 คน ในเดือนธันวาคม 2556 ถึงเดือนเมษายน 2557 ได้มีการคัดเลือกสมาชิกโนกิซากะโฟร์ตีซิกซ์รุ่นสองขึ้น โดยได้สมาชิกใหม่ทั้งหมด 14 คนจากผู้สมัคร 16,302 คน โดยสมาชิก 13 คนได้แนะนำตัวในละครเวที 16 nin no Principal deux ในเดือนพฤษาคม 2556 วงได้มีรายการวิทยุรายการแรกของวงชื่อ Nogizaka46 no "No"  และปล่อยโฟโตบุ๊กเล่มแรกชื่อ Nogizaka Ha  โดยปล่อยในเดือนตุลาคม และติดอันดับที่สี่ของการจัดอันดับหนังสือประจำสัปดาห์ของออริคอนด้วยยอดขาย 27,000 เล่ม
ในเดือนกุมภาพันธ์ 2557 โนกิซากะโฟร์ตีซิกซ์ได้จัดคอนเสิร์ตวันเกิดปีที่สองในชื่อ 2nd YEAR BIRTHDAY LIVE ที่โยโกฮามะอารีนา มีผู้ชมทั้งหมด 13,000 คน โดยระหว่างการแสดง วงได้ประกาศการแสดงละครเวที 16 nin no Principal trois โดยจะทำการแสดงที่โรงละครอากาซากะเอซีทีตั้งแต่วันที่ 30 พฤษภาคมจนถึงวันที่ 15 มิถุนายน และวงได้ปล่อยดีวีดีและบลูเรย์ Nogizaka46 1ST YEAR BIRTHDAY LIVE 2013.2.22 MAKUHARI MESSE โดยติดอันดับที่หนึ่งของชาร์ตดีวีดีประจำสัปดาห์ออริคอนด้วยยอดขาย 12,000 แผ่นในสัปดาห์แรก ในวันที่ 24 กุมภาพันธ์ 2557 ในงาน AKB48 Group Dai Sokaku Matsuri ได้มีการประกาศว่า รินะ อิโกมะ จะเข้าร่วมเป็นสมาชิกเอเคบีโฟร์ตีเอต ทีมบี และ เรนะ มัตสึอิ จากเอสเคอีโฟร์ตีเอต ทีมอี จะควบทีมกับโนกิซากะโฟร์ตีซิกซ์ ในวันที่ 5 กรกฎาคม 2557 วงได้ทำการแสดงนอกประเทศครั้งแรกในงานเจแปนเอ็กซ์โป 2014 ณ กรุงปารีส ประเทศฝรั่งเศส
ในวันที่ 7 มกราคม 2558 โนกิซากะโฟร์ตีซิกซ์ได้ปล่อยอัลบั้มเต็มอัลบั้มแรกชื่อ Toumei na Iro โดยทะยานขึ้นอันดับที่หนึ่งของชาร์ตอัลบั้มประจำสัปดาห์ออริคอน และมียอดขายกว่า 220,000 แผ่น ในเดือนต่อมา วงได้จัดคอนเสิร์ตวันเกิดปีที่สามในชื่อ 3rd YEAR BIRTHDAY LIVE ที่เซบูโดม จังหวัดไซตามะ มีผู้ชมคอนเสิร์ตประมาณ 38,000 คน ในวันที่ 26 มีนาคม 2558 ในงาน AKB48 Spring Concert ~Jikiso Imada Shugyouchu!~ ที่ไซตามะซูเปอร์อารีนา ได้มีการประกาศว่าจะยกเลิกการแลกเปลี่ยนสมาชิกระหว่างรินะ อิโกมะกับเรนะ มัตสึอิ ในวันที่ 20 เมษายน 2558 วงได้มีรายการวาไรตี้โชว์ใหม่ Nogizaka Under Construction (, Nogizaka Kōjichū) แทนที่รายการเดิม Nogizakatte, Doko? ในวันที่ 11 กรกฎาคม 2558 ละครเรื่องแรกของวง Hatsumori Bemars (初森ベマーズ) ได้ออกอากาศครั้งแรกทางช่อง TX network โนกิซากะโฟร์ตีซิกซ์ได้จบปีด้วยการขึ้นแสดงในรายการ เอ็นเอชเค โคฮากุอูตะกัซเซ็ง (เทศกาลดนตรีขาวแดง) เป็นครั้งแรก และร้องเพลงจากซิงเกิลที่ 5 "Kimi no Na wa Kibou"
2559-2560: รุ่นที่สามและเจแปนเรคอร์ดอะวอดส์
ในวันที่ 20 ถึง 22 กุมภาพันธ์ 2559 โนกิซากะโฟร์ตีซิกซ์ได้ออกรายการโทรทัศน์ทางอินเทอร์เน็ตของตัวเองชื่อ Nogizaka46 4th Anniversary Nogizaka 46 hours TV ซึ่งผลิตและแสดงโดยสมาชิกของวงเองเป็นเวลา 46 ชั่วโมงติดต่อกัน บนเว็บไซต์หกแห่งพร้อมกัน และในสัปดาห์ต่อมา ซิงเกิลที่ 12 ของวง "Taiyou Knock"  ได้รับเลือกจากงานประกาศรางวัลเจแปนโกลด์ดิสก์อะวอร์ด ในวันที่ 25 พฤษภาคม วงได้ปล่อยอัลบั้มเต็มที่สองชื่อ Sorezore no Isu  โดยทะยานขึ้นอันดับที่หนึ่งของชาร์ตอัลบั้มประจำสัปดาห์ออริคอน โดยวงได้โปรโมตอัลบั้มเต็มชุดที่สองในรายการ 2nd Nogizaka46 Hours TV  ในวันที่ 5 สิงหาคม วงได้ปล่อยโฟโตบุ๊กเล่มที่สองชื่อ 1jikan Okure no I love you.  โดยขายได้ 41,000 เล่มในสัปดาห์แรก และติดอันดับที่หนึ่งของการจัดอันดับหนังสือประจำสัปดาห์ของออริคอน
ในวันที่ 19 กรกฎาคม ถึง 4 กันยายน ได้มีการคัดเลือกสมาชิกรุ่นที่ 3 ในการคัดเลือกผู้สมัครรอบสุดท้าย ผู้สมัคร 13 คนได้เชิญชวนผู้ชมทางอินเทอร์เน็ตผ่านบริการสตรีมมิง SHOWROOM ในวันที่ 4 กันยายน ประกาศว่าผู้สมัคร 12 คนได้ผ่านการคัดเลือกรอบสุดท้ายและ 1 คนที่ปฏิเสธ จากจำนวนผู้สมัครทั้งหมด 48,986 คน ซึ่งมากที่สุดเท่าที่เคยมีมา
งาน 4th YEAR BIRTHDAY LIVE ได้ถูกเลื่อนไปยังสามวันสุดท้ายของ Summer National Tour 2016 เนื่องจากไม่มีสถานที่จัดคอนเสิร์ตจากการปรับปรุงสถานที่สำหรับการจัดการแข่งขันโอลิมปิกฤดูร้อนในปี พ.ศ. 2563 ในวันที่ 9 พฤศจิกายน วงได้ปล่อยซิงเกิลที่ 16 ชื่อ "Sayonara no Imi"  โดยทะยานขึ้นอันดับที่หนึ่งของชาร์ตซิงเกิลประจำสัปดาห์ออริคอน และมียอดขาย 827,717 ก็อปปีในสัปดาห์แรก และเป็นซิงเกิลแรกของวงที่ได้รับการรับรองระดับ Million จากสมาคมอุตสาหกรรมแผ่นเสียงญี่ปุ่น (RIAJ) และวงได้ขึ้นแสดงในรายการ Kōhaku Uta Gassen เป็นครั้งที่สอง
ในวันที่ 20 ถึง 22 กุมภาพันธ์ 2560 โนกิซากะโฟร์ตีซิกซ์ได้จัดคอนเสิร์ต 5th YEAR BIRTHDAY LIVE เป็นเวลา 3 วันที่ไซตามะซูเปอร์อารีนา โดยในคอนเสิร์ตวันแรกกำหนดให้เป็นวันจบการศึกษาของนานามิ ฮาชิโมโตะในฐานะสมาชิกของโนกิซากะโฟร์ตีซิกซ์ก่อนออกจากวงการบันเทิง ในเดือนพฤษภาคม 2560 วงได้ทำการแสดงละครเวทีจากมังงะชื่อ Asahinagu โดยทำการแสดงที่โตเกียว โอซากะ และไอจิ และในเดือนเดียวกันได้ปล่อยอัลบั้มเต็มที่สาม Umaretekara Hajimete Mita Yume  ภาพยนตร์เรื่องแรกของที่แสดงโดยโนกิซากะโฟร์ตีซิกซ์ซึ่งดัดแปลงจากมังงะ Asahinagu ออกฉายทั่วประเทศญี่ปุ่นในเดือนกันยายน 2560 โดยเพลงธีมของภาพยนตร์ "Itsuka Dekiru kara Kyou Dekiru"  ได้ถูกปล่อยมาเป็นซิงเกิลที่ 19
คอนเสิร์ตฤดูร้อนของวง Summer National Tour 2017 ที่โตเกียว เซ็นได โอซากะ นาโงยะ และนีงาตะ และสิ้นสุดในวันที่ 7 และ 8 พฤศจิกายน ณ โตเกียวโดม โดยมีผู้เข้าชมมากกว่า 55,000 คนต่อวัน ในวันที่ 24 พฤศจิกายน วงได้ทำการแสดงที่ต่างประเทศครั้งที่สองที่งาน C3AFA ประเทศสิงคโปร์ และสิ้นสุดปีด้วยการชนะรางวัลแกรนด์พิกซ์ในงานเจแปนเรคอร์ดอะวอดส์ครั้งที่ 59 ด้วยซิงเกิลที่ 17 "Influencer"  และได้ขึ้นแสดงในรายการ Kōhaku Uta Gassen เป็นครั้งที่ 3 ติดต่อกัน
2561-ปัจจุบัน: ความสำเร็จระดับนานาชาติและรุ่นที่สี่
ในวันที่ 6 กรกฎาคม ถึง 2 กันยายน คอนเสิร์ต Summer National Tour 2018 ได้ถูกจัดขึ้น โดยรวมถึงคอนเสิร์ต 6th YEAR BIRTHDAY LIVE ในวันที่ 6 ถึง 8 กรกฎาคม ในวันที่ 1 ธันวาคม คอนเสิร์ตเดี่ยวครั้งแรกนอกประเทศถูกจัดขึ้นที่เมอร์เซเดส-เบนซ์อารีนา นครเซี่ยงไฮ้ ในงานเจแปนเรคอร์ดอะวอดส์ครั้งที่ 60 โนกิซากะโฟร์ตีซิกซ์ได้ชนะรางวัลแกรนด์พริกซ์จากซิงเกิลที่ 20 "Synchronicity" เป็นครั้งที่สองติดต่อกัน ในวันที่ 27 มกราคม 2562 คอนเสิร์ตเดี่ยวนอกประเทศครั้งที่สองถูกจัดขึ้นที่ไทเปอารีนา นครไทเป และหลังจากนั้นได้ประกาศแผนที่จะจัดคอนเสิร์ตสองวันที่เซี่ยงไฮ้ที่เมอร์เซเดส-เบนซ์อารีนา อัลบั้มเต็มชุดที่สี่ Ima ga Omoide ni Naru Made  ปล่อยในวันที่ 17 เมษายน 2562
บรรดาสมาชิกรุ่นที่หนึ่งได้เริ่มทยอยจบการศึกษาตั้งแต่ปี 2561 เมื่อรินะ อิโกมะ ผู้เป็นเซนเตอร์ของซิงเกิล 6 ซิงเกิลได้จบการศึกษา ในวันสุดท้ายของคอนเสิร์ต 7th YEAR BIRTHDAY LIVE เป็นคอนเสิร์ตจบการศึกษาของสมาชิกรุ่นที่ 1 นานาเซะ นิชิโนะ ผู้เป็นเซนเตอร์และเซนเตอร์ร่วมในซิงเกิล 7 ซิงเกิล ในเดือนมีนาคม มิซะ เอโต ได้จัดคอนเสิร์ตเดี่ยวในฐานะสมาชิกวงครั้งสุดท้าย ในวันที่ 8 กรกฎาคม กัปตันของวง เรกะ ซากุระอิ ประกาศจบการศึกษาและสิ้นสุดการทำกิจกรรมในวันที่ 1 กันยายน 2562 โดยตรงกับวันสุดท้ายของการทัวร์คอนเสิร์ต Summer National Tour 2019 โดยตำแหน่งกัปตันของวงได้รับช่วงต่อโดย มานัตสึ อากิโมโตะ
ในวันที่ 7 มกราคม 2563 ไม ชิราอิชิได้ประกาศแผนการที่จบการศึกษาหลังจากการปล่อยซิงเกิลที่ 25 ต่อมาในวันที่ 28 เมษายน เธอได้ประกาศผ่านบล็อกอย่างเป็นทางการว่า การจบการศึกษาของเธอจะถูกเลื่อนออกไปจนกว่าจะปลอดภัยที่จะจัดคอนเสิร์ตจบการศึกษา เนื่องจากการระบาดทั่วของไวรัสโคโรนา
ในช่วงฤดูร้อน 2561 ได้มีการจัดการคัดเลือกสมาชิกของวงร่วมกับเคยากิซากะโฟร์ตีซิกซ์และฮินาตะซากะโฟร์ตีซิกซ์ ภายหลังการคัดเลือก ได้มีผู้ผ่านการคัดเลือกทั้งหมด 39 คน และมีจำนวน 11 คนที่ได้รับเลือกให้เป็นสมาชิกของโนกิซากะโฟร์ตีซิกซ์รุ่นสี่ ในเดือนกุมภาพันธ์ 2563 เด็กฝึกจากโครงการซากามิจิเค็นชูเซ (Sakamichi Kenshusei; ) จำนวน 5 คน ได้รับเลือกให้เป็นสมาชิกของโนกิซากะโฟร์ตีซิกซ์รุ่นที่สี่
สมาชิก
นับตั้งแต่ก่อตั้งมา โนกิซากะโฟร์ตีซิกซ์มีสมาชิกทั้งหมด 89 คน จากทั้งหมด 5 รุ่น และยังคงเป็นสมาชิกอยู่ 38 คน
ผลงานเพลง
สตูดิโออัลบั้ม
อัลบั้มรวมเพลง
รางวัล
ตารางต่อไปนี้เป็นรายชื่อรางวัลใหญ่บางส่วนที่มอบให้กับวง
วอลเลย์บอลชายชิงแชมป์อเมริกาใต้ 2001
วอลเลย์บอลชายชิงแชมป์อเมริกาใต้ 2001 (2001 Men's South American Volleyball Championship) เป็นครั้งที่ 24 ของการแข่งขัน ได้รับการบริหารโดยสมาพันธ์วอลเลย์บอลอเมริกาใต้ รอบชิงชนะเลิศจะจัดขึ้นระหว่างวันที่ 6–8 กันยายน ค.ศ. 2001 (พ.ศ. 2544) ที่เมืองกาลี, ประเทศโคลอมเบีย
หลับตาฝัน ถึงชื่อเธอ
หลับตาฝัน ถึงชื่อเธอ (君の名は. (Kimi no Na wa); Your Name) เป็นภาพยนตร์อนิเมะญี่ปุ่นแนวโรแมนติกและแฟนตาซี ฉายเมื่อปี ค.ศ. 2016 สร้างโดย คอมิกซ์เวฟฟิล์ม และจัดจำหน่ายโดย โทโฮ ภาพยนตร์เล่าเรื่องของเด็กหนุ่มนักเรียนมัธยมปลายในโตเกียว และเด็กสาวมัธยมปลายในชนบทของญี่ปุ่น ที่เกิดการสลับร่างกันอย่างลึกลับ
ภาพยนตร์เริ่มพัฒนาในปี ค.ศ. 2014 เขียนบทและกำกับโดยมาโกโตะ ชิงไก ตัวละครหลักให้เสียงโดย รีวโนซูเกะ คามิกิและโมเนะ คามิชิราอิชิ กำกับแอนิเมชันโดย มาซาชิ อันโดะ, ออกแบบตัวละครโดย มาซาโยชิ ทานากะ และแต่งเพลงประกอบภาพยนตร์โดย แรดวิมส์ ไลต์โนเวลที่ดัดแปลงจากภาพยนตร์ วางจำหน่ายก่อนภาพยนตร์จะฉายรอบปฐมทัศน์หนึ่งเดือน
ภาพยนตร์ฉายรอบปฐมทัศน์ที่งาน อนิเมะเอ็กซ์โป 2016 ใน ลอสแอนเจลิส เมื่อวันที่ 3 กรกฎาคม ค.ศ. 2016 ฉายในญี่ปุ่นเมื่อวันที่ 26 สิงหาคม ค.ศ. 2016 ฉายในไทยเมื่อวันที่ 10 พฤศจิกายน ค.ศ. 2016 ฉายในสหรัฐเมื่อวันที่ 7 เมษายน ค.ศ. 2017 ภาพยนตร์ได้รับการตอบรับที่ดีจากนักวิจารณ์ โดยชมในเรื่องของแอนิเมชัน, เพลงและน้ำหนักอารมณ์ ภาพยนตร์ทำเงินมากกว่า 41.44 พันล้านเยน (380.15 ล้านดอลลาร์สหรัฐ) ทั่วโลก กลายเป็นภาพยนตร์ญี่ปุ่นที่ทำเงินสูงสุดในปี ค.ศ. 2016 และเป็นภาพยนตร์อนิเมะที่ทำเงินสูงสุดอันดับที่สาม โดยไม่ได้ปรับตามอัตราเงินเฟ้อ
ภาพยนตร์ได้รับรางวัลภาพยนตร์แอนิเมชันยอดเยื่ยมที่งานเทศกาลภาพยนตร์ซิดจัส ครั้งที่ 49, รางวัลสมาคมนักวิจารณ์ภาพยนตร์ลอสแอนเจลิส 2016และรางวัลภาพยนตร์ไมนิจิ ครั้งที่ 71 และได้รับการเสนอชื่อเข้าชิงในรางวัลแอนิเมชันยอดเยี่ยมแห่งปี ที่งานรางวัลสถาบันญี่ปุ่น ครั้งที่ 40 ภาพยนตร์คนแสดงรีเมกโดย พาราเมาต์พิกเจอร์ส กำลังอยู่ในการพัฒนา โดยจะดำเนินเรื่องอยู่ในสหรัฐ
โครงเรื่อง
มิสึฮะเป็นเด็กนักเรียนหญิงในเมืองอิโตโมริ เหนื่อยหน่ายกับชีวิตในชนบท และปรารถนาจะเป็นหนุ่มหล่อ ณ กรุงโตเกียวในชาติหน้า ต่อมา ทากิเด็กนักเรียนชายในกรุงโตเกียว ตื่นขึ้นพบว่า ตนเองคือมิสึฮะ ส่วนมิสึฮะกลับอยู่ในร่างของทากิ
ทะกิและมิสึฮะเข้าใจว่า ตนสลับร่างกัน จึงเริ่มติดต่อสื่อสารกันโดยส่งข้อความทางกระดาษหรือโทรศัพท์ ครั้นเวลาผ่านไป ต่างคนเกิดเริ่มคุ้นชินกับร่าง และเริ่มก้าวก่ายชีวิตของกัน มิสึฮะช่วยให้ทะกิสนิทสนมกับมิกิ โอะกุเดะระ เพื่อนร่วมงานหญิง จนทั้งคู่นัดหมายดูใจกัน ส่วนทะกิก็ช่วยให้มิสึฮะเป็นดาวโรงเรียน
ภายหลัง มิสึฮะบอกทะกิว่า จะมีดาวหางในเร็ววันนี้ สามารถมองเห็นได้ในเทศกาลท้องถิ่นเมืองอิโตโมริ ตนต้องการชมมาก วันถัดมา ทะกิจึงตื่นขึ้นพบว่า ตนกลับอยู่ในร่างเดิม แล้วไปพบมิกิตามนัดหมาย แต่การดูใจไม่ประสบผล นอกจากนี้ ทะกิยังตระหนักว่า ตนและมิสึฮะไม่สลับร่างกันอีกแล้ว ทะกิจึงตกลงใจออกติดตามหามิสึฮะ แต่ไม่ทราบแม้แต่ชื่อบ้านชื่อเมืองของเธอ จึงเตร่ตระเวนไปทั่วชนบทญี่ปุ่น อาศัยภาพที่ตนร่างขึ้นจากความทรงจำ
ในที่สุด พนักงานร้านอาหารแห่งหนึ่งระลึกได้ว่า ภาพนั้นคือเมืองอิโตโมริ พนักงานคนนั้นแจ้งว่า ดาวหางตกที่เมืองนี้เมื่อสามปีก่อน ทำลายเมืองจนย่อยยับ สังหารประชากรไปราวสามในสี่ ทะกิจึงค้นหาบันทึกเกี่ยวกับอุบัติการณ์ครั้งนั้นและพบว่า มิสึฮะเป็นหนึ่งในผู้เคราะห์ร้าย
ทะกิจึงไปยังศาลเจ้าตระกูลมิสึฮะ แล้วพบว่า ช่วงเวลาของตนและมิสึฮะนั้นไม่สัมพันธ์กันเลย ทะกิดื่มสาเกคุชิกะมิกะเซะที่มิสึฮะทำถวายไว้ในศาล หวังว่าจะช่วยให้ติดต่อกับร่างมิสึฮะก่อนเกิดดาวตกได้ ฉะนั้น ทะกิจึงตื่นขึ้นในร่างของมิสึฮะ และพบว่า ยังมีเวลาช่วยเมือง จึงออกบอกเพื่อนฝูงเรื่องดาวหาง และชวนกันโยกย้ายผู้คน ขณะนั้น ทะกิเข้าใจว่า มิสึฮะบัดนี้อยู่ในร่างตนที่ศาล จึงมุ่งหน้าไปหาเธอที่นั้น
วิญญาณของมิสึฮะตื่นขึ้นในร่างของทะกิ แล้วออกเดินเร่ไปจนสุดยอดภูเขาที่ซึ่งศาลตั้งอยู่ แม้จะรับรู้ได้ถึงกันและกัน แต่ทะกิและมิสึฮะกลับหากันไม่เจอ เพราะช่วงเวลาของทั้งสองยังไม่สัมพันธ์กัน ครั้นอาทิตย์ตก ทะกิและมิสึฮะระลึกได้ว่า เป็นยามโพล้เพล้ ซึ่งในภาษาญี่ปุ่นโบราณเรียก "คะวะตะเระ" (彼は誰) แปลตรงตัวว่า "นั่นใครกัน?" และยามโพล้เพล้นี้เองเป็นเวลาที่ทั้งคู่เคยคืนสู่ร่าง ดังนั้น ทั้งสองจึงพบกัน
ทะกิบอกมิสึฮะให้ชักนำบิดาผู้ห่างเหินของเธอซึ่งเป็นนายกเทศมนตรีเมืองนั้นให้อพยพผู้คน ทั้งคู่จึงเขียนชื่อกันและกันไว้บนฝ่ามือ จะได้หากันเจอเมื่อกลับสู่ช่วงเวลาของแต่ละคนแล้ว ทว่า มิสึฮะอันตรธานไปก่อนจะเขียนชื่อตนได้ ส่วนทะกินั้นกลับเขียนว่า "ฉันรักเธอ" แทนชื่อของตน ดังนั้น เมื่อคนทั้งสองพยายามจะจำชื่อของกัน จึงไร้ผล และที่สุดก็ลืมเลือนซึ่งกัน
แปดปีให้หลัง ปรากฏว่า ชาวเมืองอิโตโมริทั้งหมดเอาชีวิตรอดจากเหตุการณ์ดาวตกได้ เพราะมิสึฮะชี้นำให้บิดาดำเนินการอย่างทันท่วงที ส่วนทะกิสำเร็จการศึกษาจากมหาวิทยาลัยและกำลังหางาน แต่ลึก ๆ ยังคร่ำครวญหาอดีตบางอย่างมาตลอด ทะกิพบว่า ตนเองสนใจใคร่รู้เกี่ยวกับเมืองอิโตโมริมาเสมอ เช่น เมื่อเห็นนิตยสารเกี่ยวกับเมืองนี้ หรือผู้คนจากเมืองนี้ที่เคยพบพานมาในร่างมิสึฮะ ครั้นแล้ว วันหนึ่ง ทะกิและมิสึฮะก็เห็นกันขณะรถไฟที่ตนโดยสารผ่านพ้นกัน ทั้งสองจึงลงรถแล้วออกค้นหากัน พวกเขาพบกัน ณ ขั้นบันได ความรู้สึกราวกับรู้จักกันมาเนิ่นนานก็เอ่อท้น ก่อนคนทั้งสองจะเอ่ยปากถามชื่อกันและกัน
การตอบรับ
ภาพยนตร์เรื่องนี้ทำเงินอันดับหนึ่ง ในช่วงสุดสัปดาห์เปิดตัวบ็อกซ์ออฟฟิศของประเทศญี่ปุ่น กับรายได้ 930 ล้านเยน และยอดจำหน่ายตั๋ว 688,000 ใบ รวมถึงวันเปิดงานในวันศุกร์ ที่ทำรายได้รวม 1.28 พันล้านเยน
ในประเทศไทย ภาพยนตร์กำหนดฉายวันที่ 13 ตุลาคม ค.ศ. 2016 แต่เลื่อนเป็นวันที่ 10 พฤศจิกายน ค.ศ. 2016 สี่วันแรกที่เข้าฉายทำรายได้รวม 22,996,714 บาท เป็นอันดับที่หนึ่งในบ็อกซ์ออฟฟิศ
...เบบีวันมอร์ไทม์
...เบบีวันมอร์ไทม์ (...Baby One More Time) อาจหมายถึง
สมาคมวิศวกรที่ปรึกษาแห่งประเทศไทย
สมาคมวิศวกรที่ปรึกษาแห่งประเทศไทย หรือ The Consulting Engineers Association of Thailand มีชื่อย่อว่า ว.ป.ท. หรือ C.E.A.T. ได้จดทะเบียนเมื่อวันที่ 31 ตุลาคม พ.ศ. 2521 เพื่อเป็นศูนย์กลาง และตัวแทนของวิศวกรที่ปรึกษาในประเทศไทย ในอันที่จะประสานความร่วมมือกันในวิชาชีพระหว่างสมาชิก เสริมสร้างและพัฒนาวิชาชีพวิศวกรที่ปรึกษาของไทยให้ทัดเทียมอารยประเทศ
ในปี พ.ศ. 2528 ได้เข้าร่วมเป็นสมาชิกของสมาพันธ์วิศวกรที่ปรึกษาสากล International Federation of Consulting Engineers นายกสมาคมวิศวกรที่ปรึกษาแห่งประเทศไทย คนปัจจุบัน คือ นายชวลิต จันทรรัตน์ (พ.ศ. 2564-2566)
อลิสา วัชรสินธุ
ศาสตราจารย์ แพทย์หญิง อลิสา วัชรสินธุ หัวหน้าหน่วยจิตเวชเด็ก ภาควิชาจิตเวชศาสตร์ คณะแพทยศาสตร์ จุฬาลงกรณ์มหาวิทยาลัย เป็นคนไทยคนแรกที่ได้รับรางวัล Fellowship of the Royal College OF psychiatrists United Kingdom ซึ่งเป็นรางวัลที่มอบให้แก่ผู้ทำประโยชน์ทางด้านจิตเวชศาสตร์ต่อเนื่องเป็นเวลา 10 ปี
ประวัติ
ศาสตราจารย์ แพทย์หญิง อลิสา วัชรสินธุ เป็นบุตรีของศาสตราจารย์ นายแพทย์ อรรถสิทธิ์ เวชชาชีวะ กับ ศาสตราจารย์ แพทย์หญิงสดใส เวชชาชีวะ และเป็นพี่สาวคนโตของอภิสิทธิ์ เวชชาชีวะ นายกรัฐมนตรีไทยคนที่ 27 และงามพรรณ เวชชาชีวะ นักเขียน
สมรสกับ ศ. นพ.สุทธิพงศ์ วัชรสินธุ คณบดีคณะแพทยศาสตร์ จุฬาลงกรณ์มหาวิทยาลัย และผู้อำนวยการโรงพยาบาลจุฬาลงกรณ์ สภากาชาดไทย มีบุตรชาย 2 คน คือ อะตอม-พศุตม์ วัชรสินธุ จบการศึกษาด้านเศรษฐศาสตร์ มหาวิทยาลัยเคมบริดจ์ ประเทศอังกฤษ และ ไอติม-พริษฐ์ วัชรสินธุ กำลังศึกษาด้านปรัชญา เศรษฐศาสตร์ และการเมือง มหาวิทยาลัยออกซฟอร์ด ประเทศอังกฤษ
เดสตา ดัมตู
เดสตา คัมตู (Desta Damtew; ภาษาอัมหาริก: ደስታ ዳምጠው)  เป็นทหารบกชาวเอธิโอเปีย เป็นหลานเขยของจักรพรรดิเฮลี เซลาสซี โดยสมรสกับเจ้าหญิงเตนักเนวอร์ก (Tenagnework)  เขาเกิดเมื่อประมาณ พ.ศ. 2435 และเสียชีวิตเมื่อ 24 กุมภาพันธ์ พ.ศ. 2479 ที่เมืองเชวา
ใน พ.ศ. 2478 ดัมตูได้เป็นผู้บัญชาการทหาร ตามแนวชายแดนด้านใต้ของเอธิโอเปียในสงครามอิตาลี-อบิสซิเนียครั้งที่สอง กองทัพของเขาพ่ายแพ้กองทัพอิตาลีเมื่อเดือนมกราคม พ.ศ. 2478 ทำให้เขาต้องล่าทัพไป หลังจากที่อิตาลีเป็นฝ่ายรุกหนักหลังฤดูฝน ดัมตูถูกจับตัวได้ที่ทะเลสาบชาลา ดัมตูพยายามหลบหนี จึงถูกประหารชีวิตในที่สุด
หลังจากที่เอธิโอเปียได้รับเอกราชจากอิตาลีใน พ.ศ. 2484 ร่างที่เหลือของดัมตู ถูกเคลื่อนย้ายจากบริเวณที่ถูกชาวอิตาลีฝังไว้ มาฝังยัง Holy Trinity Cathedral
คาร์โล เด ซีโมเน
คาร์โล เด ซีโมเน เป็นทหารในกองทัพบกราชอาณาจักรอิตาลี เกิดเมื่อ ค.ศ. 1885 บังคับบัญชาในอิตาลีโซมาลีแลนด์ เขาออกรบในการทัพแอฟริกาตะวันออก และได้ยอมจำนนในการศึกครั้งนั้น
ยุน คยุน-ซัง
ยุน คยุน-ซัง (เกิด 31 มีนาคม 1987) เป็นนักแสดงชายชาวเกาหลีใต้ที่ได้รับความสนใจจากบทบาทสมทบในละครโทรทัศน์เรื่อง พิน็อกคิโอ รักนี้หัวใจไม่โกหก (2014), 6 มังกรกำเนิดโชซอน (2015-2016) และ The Doctor (2016) จากนั้นเขาก็รับบทนำใน The Rebel (2017), Oh, the Mysterious (2018), สะอาดนักต้องรักให้เข็ด (2018) และ Class of Lies (2019).
อาชีพ
ก่อนจะมาเป็นนักแสดง ยุนเริ่มทำงานเป็นนายแบบ ตามความประสงค์ของพ่อ เขาเข้ารับราชการทหารและปลดประจำการ ในปี ค.ศ. 2012 เขาเดบิวต์ในฐานะนักแสดง นำแสดงในละครประวัติศาสตร์เรื่อง Faith จากนั้นเขาก็ได้รับเลือกให้แสดงในภาพยนตร์กีฬาเรื่อง No Breathing ในฐานะนักว่ายน้ำ และเป็นนักสืบที่อายุน้อยที่สุดในหนังระทึกขวัญอาชญากรรมเรื่อง Gap-dong ยุนประสบความสำเร็จในการแสดงด้วยบทบาทสมทบในละครโทรทัศน์เรื่อง พิน็อกคิโอ รักนี้หัวใจไม่โกหก
เกาะลันตาใหญ่
เกาะลันตาใหญ่ เป็นเกาะในอุทยานแห่งชาติหมู่เกาะลันตา ในตำบลเกาะลันตาใหญ่ อำเภอเกาะลันตา จังหวัดกระบี่ เป็นที่ตั้งของที่ว่าการอำเภอและที่ทำการอุทยาน มีสภาพเป็นทิวเขาสลับซับซ้อน ปกคลุมด้วยป่าที่สมบูรณ์ ชื่อ "ลันตา" สันนิษฐานว่าเพี้ยนมาจากคำว่า "ลันตาส" ซึ่งเป็นภาษาชวา แปลว่า ที่ย่างปลา เพราะในอดีตเป็นที่ที่ชาวเรือชวามักมาหยุดพักและย่างปลาเป็นอาหาร
เกาะลันตาใหญ่มียาวประมาณ 30 กิโลเมตร กว้างประมาณ 6 กิโลเมตร มีชายหาดยาวเรียงรายต่อเนื่องกันถึง 13 หาดทางฝั่งตะวันตก ทั้งหาดหินและหาดทราย ส่วนทางฝั่งตะวันออกคือ ชุมชนโบราณ ชื่อ บ้านศรีรายา ซึ่งตั้งมากว่าร้อยปี สร้างบ้านเรือนแถวไม้หน้าแคบที่ยื่นยาวลึกออกไปในทะเล ชาวเลที่อาศัยอยู่บนเกาะ ชาวบ้านส่วนใหญ่บนเกาะลันตานับถือศาสนาอิสลาม และที่บ้านสังกะอู้ยังคงความเป็นอยู่ตามวัฒนธรรมและประเพณีดั้งเดิมไว้อยู่ คือประเพณีลอยเรือ เพื่อสะเดาะเคราะห์และความเป็นสิริมงคล ในคืนวันเพ็ญเดือน 6 และ เดือน 11 ฤดูท่องเที่ยวอยู่ระหว่างเดือนพฤศจิกายนถึงเดือนพฤษภาคม
วอลเลย์บอลหญิงในโอลิมปิกฤดูร้อน 2020 รอบคัดเลือกโซนยุโรป
การแข่งขันวอลเลย์บอลหญิงในโอลิมปิกรอบคัดเลือกโซนเอเชีย 2020 เป็นการแข่งขันวอลเลย์บอลในทวีปยุโรปเพื่อคัดเลือกทีมวอลเลย์บอลหญิงเข้าแข่งขันโอลิมปิกฤดูร้อน 2020 ซึ่งอยู่ภายใต้การดูแลของสหพันธ์วอลเลย์บอลระหว่างประเทศ และสมาพันธ์วอลเลย์บอลยุโรป โดยจะมีเพียงหนึ่งทีมที่ผ่านการคัดเลือกเข้าแข่งขันรอบสุดท้ายในการแข่งขันกีฬาโอลิมปิกฤดูร้อน 2020 จะมีกำหนดจัดขึ้นที่อาเพลโดร์น ประเทศเนเธอร์แลนด์ ระหว่างวันที่ 5–12 มกราคม ค.ศ. 2020
การแบ่งกลุ่ม
การจับสลากแบ่งกลุ่มอาศัยอันดับจากวอลเลย์บอลหญิงชิงแชมป์ยุโรป 2019 โดยเจ้าภาพและอีก 3 ทีมจะได้รับให้เป็นทีมวางของแต่ละกลุ่มโดยใช้วิธีสลับฟันปลา ณ อาเพลโดร์น ประเทศเนเธอร์แลนด์ โดยตัวเลขในวงเล็บเป็นลำดับจากการแข่งขันวอลเลย์บอลหญิงชิงแชมป์ยุโรป 2019
เมลิเซนเดอแห่งเยรูซาเลม
เมลิเซนเดอแห่งเยรูซาเลม (Melisende of Jerusalem) เป็นพระธิดาของพระเจ้าบอลด์วินที่ 2 กษัตริย์นักรบครูเสดแห่งเยรูซาเลม เมลิเซนเดอขึ้นครองบัลลังก์ต่อจากพระบิดาเป็นกษัตริยา ปกครองเยรูซาเลมยาวนานกว่า 20 ปี ตั้งแต่ ค.ศ. 1131 ถึง ค.ศ. 1153
วัยเยาว์
ในปี ค.ศ. 1118 บอลด์วินขึ้นเป็นพระเจ้าบอลด์วินที่ 2 แห่งเยรูซาเลม เหล่าขุนนางแนะนำให้พระองค์ทิ้งมอร์เฟียเนื่องจากนางมีแต่พระธิดา พระองค์เป็นกษัตริย์ ควรอภิเษกสมรสเพื่อสร้างผลประโยชน์ทางการเมืองและควรมีพระโอรส ทว่าพระเจ้าบอลด์วินที่ 2 ไม่ยอมทิ้งพระมเหสีและได้เลี้ยงดูเมลิเซนเดอ พระธิดาคนโตมาอย่างทายาท พระนางถูกเรียกว่า “พระธิดาของกษัตริย์และทายาทแห่งราชอาณาจักรเยรูซาเลม” ในปี ค.ศ. 1128 เมลิเซนเดอถูกประกาศเป็นผู้สืบมรดกอย่างเป็นทางการ
ฟูลก์แห่งอ็องฌู
หลังสมรสฟูลก์แสดงออกว่าต้องการยึดตำแหน่งกษัตริยาในอนาคตของเมลิเซนเดอและให้พระนางได้เป็นเพียงพระราชินีคู่สมรส ในปี ค.ศ. 1130 เมลิเซนเดอให้กำเนิดพระโอรสซึ่งใช้ชื่อเดียวกับพระอัยกา คือ บอลด์วิน พระเจ้าบอลด์วินที่ 2 ได้ทำพิธีราชาภิเษกให้พระธิดา, พระชามาดา และพระนัดดาได้ปกครองเยรูซาเลมร่วมกัน โดยให้สิทธิขาดในการเลี้ยงดูพระโอรสแก่เมลิเซนเดอ ซึ่งเป็นการลดทอนอิทธิพลของฟูลก์
การปกครองร่วมกับพระเจ้าฟูลก์
หลังพระเจ้าบอลด์วินที่ 2 สวรรคตไปในวันที่ 21 สิงหาคม ค.ศ. 1131 พระราชินีเมลิเซนเดอได้ขึ้นเป็นกษัตริย์ร่วมกับพระเจ้าฟูลก์ พระสวามีผู้คอยงัดอำนาจทางการเมืองกับพระนาง พระเจ้าฟูลก์พยายามทำลายอำนาจชื่อเสียงด้วยการกล่าวหาว่าพระนางคบชู้กับอูก เลอ พวีเซ ลูกพี่ลูกน้องของพระนาง เพื่อบั่นทอนอำนาจทางการเมืองของพระราชินีเมลิเซนเดอ แต่ไม่มีใครเชื่อ อูเตอคูร์หรือสภาศักดินาแห่งราชอาณาจักรเยรูซาเลมเลือกสนับสนุนพระราชินี
ความขัดแย้งระหว่างกษัตริย์กับกษัตริยาตึงเครียดขึ้นเรื่อยๆ จนเกิดเป็นสงครามในปี ค.ศ. 1134 พระราชินีเมลิเซนเดอปราบฝ่ายพระสวามีได้ในปี ค.ศ. 1135 ต่อมาทั้งคู่คืนดีกันและมีพระโอรสด้วยกันอีกคน คือ อมาลริค ในปี ค.ศ. 1136  พระราชินีเมลิเซนเดอกับพระเจ้าฟูลก์ปกครองบ้านเมืองร่วมกันต่อไปจนกระทั่งในปี ค.ศ. 1143 พระเจ้าฟูลก์ประสบอุบัติเหตุระหว่างล่าสัตว์จนสวรรคต พระโอรสคนโต คือ พระเจ้าบอลด์วินที่ 3 จึงได้ขึ้นเป็นกษัตริย์ร่วมกับพระมารดา แต่เนื่องจากพระโอรสยังเป็นผู้เยาว์ พระราชินีเมลิเซนเดอจึงควบตำแหน่งเป็นทั้งกษัตริย์ร่วมและผู้สำเร็จราชการในพระโอรส พระนางจึงมีอำนาจสิทธิขาดในการบริหารบ้านเมืองแต่เพียงผู้เดียว
การปกครองร่วมกับพระเจ้าบอลด์วินที่ 3
พระราชินีเมลิเซเดกับพระเจ้าบอลด์วินที่ 3 มีความสัมพันธ์ที่ซับซ้อน พระนางสนิทกับพระโอรสทั้งสอง แต่ไม่ยอมให้อำนาจสิทธิขาดใดๆ แก่พระโอรส พระนางบริหารบ้านเมืองแต่เพียงผู้เดียวตั้งแต่ ค.ศ. 1131 จนถึง ค.ศ. 1153 โดยมีฐานอำนาจอยู่ในตอนกลางและตอนใต้ของประเทศ ระหว่างนั้นพระเจ้าบอลด์วินที่ 3 เติบโตเป็นผู้บัญชาการทหารมากฝีมือ แต่พระราชินีเมลิเซนเดอยังไม่ยอมแบ่งอำนาจใดๆ ให้ ทำให้เกิดความตึงเครียดระหว่างพระมารดากับพระโอรส
ในปี ค.ศ. 1150 พระเจ้าบอลด์วินที่ 3 ต้องการบริหารบ้านเมืองอย่างเต็มตัว อูเตอคูร์จึงแก้ไขปัญหาอย่างประนีประนอมด้วยการแบ่งราชอาณาจักรออกเป็นสองส่วน คือ ส่วนเหนือและส่วนใต้ พระเจ้าบอลด์วินได้ปกครองราชอาณาจักรส่วนเหนือซึ่งมีนครเอเคอร์และนครไทร์ ส่วนพระราชินีเมลิเซนเดอได้ปกครองเป็นกษัตริยาของราชอาณาจักรส่วนใต้ซึ่งมีนครนาบลัสและนครเยรูซาเลม
พระเจ้าบอลด์วินยังไม่พอใจกับข้อสรุปนี้ พระองค์จึงนำทัพบุกเยรูซาเลมในปี ค.ศ. 1152 สุดท้ายคริสตจักรเข้ามาช่วยไกล่เกลี่ยจนทั้งสองฝ่ายสงบศึกกันได้ พระราชินีเมลิเซนเดอเหลือเพียงนครนาบลัสและถูกลดอำนาจเป็นเพียงขุนนางท้องถิ่น แม้โดยภาพรวมจะพ่ายแพ้แต่พระนางยังคงมีอิทธิพล สองแม่ลูกคืนดีกัน พระเจ้าบอลด์วินที่ 3 วางใจให้พระมารดาเป็นผู้สำเร็จราชการในยามที่พระองค์ออกทำศึกแย่งชิงแผ่นดินศักดิ์สิทธิ์
การสิ้นพระชนม์
ในปี ค.ศ. 1161 พระนางเมลิเซนเดอเส้นเลือดในสมองแตกจนทำให้ความจำบกพร่อง พระนางสิ้นพระชนม์ในวันที่ 11 กันยายน ค.ศ. 1161 วิลเลียมแห่งไทร์ผู้อยู่ร่วมยุคเดียวกันกล่าวถึงพระนางว่าเป็นหญิงฉลาด เปี่ยมไปด้วยประสบการณ์ในการบริหารกิจการบ้านเมือง อยู่เหนือข้อจำกัดทางเพศ และทำหน้าที่สำคัญได้อย่างไร้ข้อกังขา
พระเจ้าบอลด์วินที่ 3 พระโอรสของพระองค์สวรรคตในอีกสองปีต่อมา คือ ปี ค.ศ. 1163 อมาลริค พระโอรสคนเล็กของพระนางเมลิเซนเดอได้สืบทอดบัลลังก์ต่อไป
ข้อมูลที่เครื่องอ่านออก
ข้อมูลที่เครื่องอ่านออกคือข้อมูลหรือเมทาดาทาที่อยู่ในรูปแบบซึ่งสามารถเข้าใจได้โดยคอมพิวเตอร์ ซึ่งมีอยู่ 2 ชนิด ได้แก่ ข้อมูลที่มนุษย์อ่านออกที่ถูกภาษามาร์กอัปข้อมูลดังนั้นจึงสามารถอ่านออกโดยเครื่องด้วย (เช่น ไมโครฟอร์แมทและอาร์ดีเอฟเอ) หรือข้อมูลที่อยู่ในรูปแบบที่ตั้งใจให้ใช้สำหรับให้เครื่องประมวลผลผลเป็นหลัก (อาร์ดีเอฟ เอกซ์เอ็มแอลและเจซัน)
การอ่านออกด้วยเครื่องไม่ได้มีความหมายเหมือนกันกับการเข้าถึงได้แบบดิจิทัล เอกสารที่เข้าถึงได้แบบดิจิทัลอาจจะเข้าถึงได้ทางอินเทอร์เน็ต ทำให้ง่ายมนุษย์จะเข้าถึงโดยคอมพิวเตอร์ เว้นแต่ว่าข้อมูลสำคัญมีอยู่ในรูปแบบที่เครื่องอ่านออก ก็จะเป็นการยากมากที่จะใช้คอมพิวเตอร์สกัด แปลง และประมวลผลข้อมูล
กาติกา นาแอร์
กาติกา นาแอร์ (Karthika Nair เกิดวันที่ 27 มิถุนายน 1992) เธอเป็นนักแสดงหญิงชาวอินเดีย เธอเริ่มแสดงครั้งแรกตั้งแต่ปี 2009 ในภาพยนตร์ภาษาเตลูกู เรื่อง Josh แต่เธอประสบความสำเร็จเป็นครั้งแรกจากภาพยนตร์ภาษาทมิฬ เรื่อง Ko และการรับบทเป็นนักแสดงหลักในเรื่อง Aarambh
อาร์ชดัชเชสมารีอา คริสทีนาแห่งออสเตรีย (ประสูติ ค.ศ. 1879)
อาร์ชดัชเชสมารีอา คริสทีนาแห่งออสเตรีย (ค.ศ. 1879–1962) (Archduchess Maria Christina of Austria (1879–1962)) ประสูติเมื่อวันที่ 17 พฤศจิกายน 2422 เป็นพระธิดาพระองค์ใหญ่ใน อาร์ชดยุกฟรีดริช ดยุกแห่งเท็ชเชิน กับ เจ้าหญิงอิซาเบลลาแห่งคร็อย
เสกสมรส
อาร์ชดัชเชสมารีอา คริสทีนาแห่งออสเตรีย (ค.ศ. 1879–1962) ทรงเสกสมรสกับ เอ็มมานูเอล เจ้าชายรัชทายาทแห่งซาล์ม-ซาล์ม เมื่อวันที่ 10 พฤษภาคม 2445 รับพระราชทานพระอิสริยยศเคียงคู่พระสวามีที่ เจ้าหญิงรัชทายาทแห่งซาล์ม-ซาล์ม พระชายา มีพระบุตรดังนี้
เกลอร์ เฮห์
คเลอร์ เฮห์ (Kler Heh) เป็นนักฟุตบอลผู้ลี้ภัยชาวกะเหรี่ยง ที่ปัจจุบันได้เซ็นสัญญาเป็นนักเตะอาชีพกับ สโมสรฟุตบอลเชฟฟิลด์ยูไนเต็ด ในระดับ ลีกวัน ของสหราชอาณาจักร (ดิวิชั่น 3 อังกฤษ)
ประวัติ
คเลอร์ เฮห์ เกิดเมื่อวันที่ 21 ตุลาคม พ.ศ. 2539 ที่ค่ายผู้อพยพลี้ภัยชาวกะเหรี่ยงบ้านอุ้มเปี้ยม อ.พบพระ จ.ตาก ใกล้ชายแดนไทย-พม่า ครอบครัวเป็นชาวกะเหรี่ยงที่ถูกรัฐบาลพม่ากดดันอย่างหนักในประเทศ จนทำให้ต้องอพยพลี้ภัยมายังประเทศไทย ปี 2006 ขณะที่เจ้าตัวมีอายุ 10 ขวบ เขาได้รับการช่วยเหลือผ่านโปรแกรมของสหประชาชาติจนทำให้เขาและสมาชิกของครอบครัวอีก 5 คนได้ย้ายถิ่นฐานจากค่ายผู้อพยพชาวกะเหรี่ยงอุ้มเปี่ยมมายังเมือง เชฟฟิลด์ ประเทศอังกฤษ
คเลอร์เริ่มเล่นฟุตบอลอย่างจริงจังจนได้เป็นนักฟุตบอลของโรงเรียน Hinde House School เมื่ออายุ 14 ปี คเลอร์ได้รับคำแนะนำจากเพื่อนให้ลองไปที่ Football Unites Racism Divides องค์กรการกุศลต่อต้านการเหยียดเชื้อชาติในวงการฟุบอล ซึ่งเป็นองค์กรที่เคยช่วยให้นักฟุตบอลอย่าง ไคล์ วอล์คเกอร์ ได้มีเส้นทางในฐานะนักฟุตบอลอาชีพก้าวไปถึงการติดทีมชาติอังกฤษมาแล้ว
คเลอร์ทำผลงานได้ประทับใจองค์กรดังกล่าว และได้รับการช่วยเหลือให้เข้าไปอยู่กับทีมฟุตบอลเยาวชนของ เชฟฟิลด์ ยูไนเต็ด คเลอร์ต้องพัฒนาตัวเองอย่างหนักตลอด 4 ปี และต้องผ่านด่านทดสอบฝีเท้ากับสโมสรฟุตบอลเชฟฟิลด์ยูไนเต็ด มาถึง 3 ครั้ง ก่อนจะได้เซ็นสัญญาเป็นนักฟุตบอลอาชีพในรุ่นอายุไม่เกิน 21 ปีของสโมสร ต่อในเดือนมีนาคม ค.ศ. 2015 เขาได้รับสัญญานักเตะอาชีพเพื่อเล่นให้กับ สโมสรฟุตบอลเชฟฟีลด์ยูไนเต็ด
โกปาเดลเรย์ ฤดูกาล 2015–16
โกปาเดลเรย์ ฤดูกาล 2015–16 จะจัดขึ้นเป็นครั้งที่ 114 ของโกปาเดลเรย์ ทีมชนะเลิศจะได้สิทธิ์ลงแข่งในรอบแบ่งกลุ่มของยูฟ่ายูโรปาลีก ฤดูกาล 2016–17 เป็นที่แน่นอน บาร์เซโลนาคือแชมป์เก่าที่จะมาป้องกันแชมป์
ตารางและรูปแบบการแข่งขัน
ตารางการแข่งขันได้รับการกำหนดโดยราชสหพันธ์ฟุตบอลสเปนและสันนิบาตฟุตบอลอาชีพแห่งชาติในวันที่ 30 พฤษภาคม พ.ศ. 2557 (ค.ศ. 2014) และรูปแบบการแข่งขันคาดว่าจะเหมือนกันกับฤดูกาลที่ผ่านมา
รอบแรก
การจับสลากรอบแรกและรอบสองจัดขึ้นในวันที่ 21 กรกฎาคม พ.ศ. 2558 (ค.ศ. 2015) เวลา 13:00 น. ตามเวลาฤดูร้อนยุโรปกลาง ในลาซิวดัดเดฟุตบอลซึ่งเป็นสำนักงานใหญ่ราชสหพันธ์ฟุตบอลสเปน ลัสโรซัส แคว้นมาดริด ในรอบนี้ 37 ทีมที่มาจากเซกุนดาดิบิซิออน เบ ฤดูกาล 2015–16 และ 5 ทีมที่มาจากเตร์เซราดิบิซิออน ฤดูกาล 2015–16 จะได้เข้าแข่งขัน ส่วนในการจับสลาก 6 ทีมแรกจากเซกุนดาดิบิซิออน เบ จะได้บายไปก่อน จากนั้น ทีมที่เหลือจากลีกนี้และทีมที่มาจากเตร์เซราดิบิซิออนจะได้เผชิญหน้าตามเกณฑ์ความใกล้ชิดในกลุ่มต่อไป :
รอบสุดท้าย
การจับสลากสำหรับรอบ 32 ทีมสุดท้าย เมื่อวันที่ 16 ตุลาคม ค.ศ. 2015, ใน ลา ซีอูดัด เดล ฟุตโบล. ในรอบนี้, ทีม ลาลิกา ทั้งหมดได้ผ่านเข้าสู่การแข่งขัน.
การประกบคู่ รอบ 32 ทีมสุดท้าย สรุปได้ดังนี้: เจ็ดทีมที่เหลือที่มีส่วนร่วมใน เซกุนดาดิบิซิออน เบ ต้องเผชิญหน้ากับทีมจาก ลาลิกา ที่ผ่านเข้าสู่การแข่งขันระดับสโมสรยุโรป. ห้าทีมที่เหลือที่มีส่วนร่วมใน เซกุนดาดิบิซิออน ต้องเผชิญหน้ากับห้าทีม ลาลิกา ที่ไม่ได้ผ่านเข้าสู่การแข่งขันระดับสโมสรยุโรป. อีกแปดทีมลาลิกาที่เหลือจะต้องมาเผชิญหน้ากันเอง. ในการแข่งขันที่เกี่ยวข้องกับทีมจากลีกระดับชั้นที่แตกต่างกัน, ทีมในระดับที่ต่ำกว่าจะได้ลงเล่นนัดแรกที่บ้าน. กฎนี้จะถูกนำไปใช้ในรอบ 16 ทีมสุดท้าย, แต่ไม่ใช่สำหรับรอบก่อนรองชนะเลิศและรอบรองชนะเลิศ, ซึ่งในคำสั่งของเลกจะขึ้นอยู่กับโชคในการจับสลาก.
การประท้วงที่มหาวิทยาลัยย่างกุ้ง พ.ศ. 2505
'''การประท้วงที่มหาวิทยาลัยย่างกุ้ง พ.ศ. 2505''' (1962 Rangoon University Protests) เป็นลำดับของเหตุการณ์ที่มีการเดินขบวนและประท้วงกฏของมหาวิทยาลัยที่ไม่เป็นธรรมในย่างกุ้ง ประเทศพม่า รัฐบาลทหารได้สลายการชุมนุม ทำให้มีนักศึกษาถูกยิงเสียชีวิต และอาคารสหภาพนักศึกษาของมหาวิทยาลัยย่างกุ้งถูกระเบิด
ภูมิหลัง
ในวันที่ 2 มีนาคม พ.ศ. 2505 กองทัพนำโดยนายพลเน วินได้ก่อรัฐประหารและเข้ายึดอำนาจการปกครองในพม่า จัดตั้งสภาปฏิวัติสหภาพขึ้น ต่อมาในเดือนพฤษภาคม พ.ศ. 2505 มีนักศึกษาถูกขับออกจากหอพักเพราะไม่เชื่อฟังผู้คุมหอพัก ในวันที่ 9 พฤษภาคม นักศึกษาถูกจับกุมจากการไปประท้วงที่สถานทูตดัตช์ ในวันที่ 11 พฤษภาคม อธิการบดีของมหาวิทยาลัยย่างกุ้งลาออกเพราะแรงกดดันจากสภาปฏิวัติสหภาพและแต่งตั้งอู การ์ อดีตรัฐมนตรีว่าการกระทรวงศึกษาธิการมาดำรงตำแหน่งแทน ในวันที่ 17 พฤษภาคม ได้มีการเปลี่ยนสภาวิทยาลัยเพื่อให้อยู่ภายใต้การควบคุมของรัฐบาล ในวันที่ 18 มิถุนายน ได้ประกาศกฏที่ไม่ยุติธรรม เช่น นักศึกษาต้องอยู่หอพักทุกคืน ต้องอยู่ในห้องหลัง 21.00 น. ในวันที่ 6 กรกฎาคม สภาปฏิวัติได้เปลี่ยนสภามหาวิทยาลัยและคณะกรรมการหอพัก
การประท้วง
ในวันที่ 7 กรกฎาคม พ.ศ. 2505 นักศึกษาได้จัดการประท้วงต่อต้านความอยุติธรรมของของสภาปฏิวัติ ในอาคารสหภาพนักศึกษามหาวิทยาลัยย่างกุ้ง กองทัพได้ตอบสนองโดยการจับกุมผู้นำนักศึกษา นักศึกษาออกมายืนนอกอาคาร ตะโกนคำขวัญ และเข้ายึดวิทยาเขต กองทัพได้เข้าล้อมมหาวิทยาลัยและโยนแก๊สน้ำตาเข้าใส่ฝูงชน
ในตอนเย็นเวลาประมาณ 17.30 น. รถบรรทุกทหาร 2 คัน ได้มาถึงและยิงปืนไรเฟิลเข้าใส่ฝูงชน โดยยิง 3 นาที สลับกับการพัก 2 นาที ในเวลานั้น อองจีและตินเปเป็นเจ้าหน้าที่ระดับสูง และเส่ง วินเป็นผู้บัญชาการภาคสนาม ไม่มีหลักฐานว่าใครเป็นคนสั่งยิง หลังจากนั้นไม่นาน เน วินได้กล่าวสุนทรพจน์ทางวิทยุ สรุปสถานการณ์ กองทัพประกาศว่านักศึกษาเสียชีวิต 17 คน อาคารสหภาพนักศึกษาถูกระเบิดทิ้งเมื่อ 6.00 น.ของวันที่ 8 กรกฎาคม พ.ศ. 2505 เหลือเพียงอนุสาวรีย์ของโบ อ่อง จอเพียงอย่างเดียวท่ามกลางเศษซาก
หลังจากนั้น
ใน พ.ศ. 2531 หรืออีก 26 ปีต่อมา เน วินได้ปฏิเสธความเกี่ยวข้องในการระเบิดอาคารสหภาพนักศึกษาโดบกล่าวว่าเป็นผลงานของอองจี
ภาษาคาซัค
คาซัค (qazaqşa หรือ qazaq tılı, қазақша หรือ қазақ тілі, قازاقشا หรือ قازاق ٴتىلى,, – "คาซัค ติลิ") เป็นภาษากลุ่มเตอร์กิกในเอเชียกลาง
ภาษาคาซัคเป็นหนึ่งในภาษาราชการของประเทศคาซัคสถาน และนอกจากนี้ยังมีคนพูดภาษานี้ในอัฟกานิสถาน จีน อิหร่าน คีร์กีซสถาน มองโกเลีย รัสเซีย ทาจิกิสถาน ตุรกี เติร์กเมนิสถาน ยูเครน และอุซเบกิสถาน ในเยอรมนีมีคนที่พูดภาษาคาซัคตั้งแต่ครึ่งหลังของคริสต์ศตวรรษที่ 20 เป็นต้นมา ทั่วโลกมีคนพูดภาษาคาซัคเป็นภาษาแม่ประมาณ 6.5 ล้านคน เขียนโดยใช้อักษรซีริลลิก อักษรละติน (ในตุรกี) และอักษรอาหรับที่มีการดัดแปลง (ในประเทศจีน อิหร่าน และอัฟกานิสถาน)
การแพร่กระจายทางภูมิศาสตร์
ผู้พูดภาษาคาซัค (ส่วนใหญ่เป็นชาวคาซัค) กระจายในแถบเทือกเขาเทียนชานไปจนถึงทะเลแคสเปียนฝั่งตะวันตก เป็นภาษาราชการของประเทศคาซัคสถาน ซึ่งมีผู้พูดเกือบสิบล้านคน (ตามข้อมูลจาก CIA World Factbook ในด้านประชากรและสัดส่วนผู้พูดภาษาคาซัค)
ในประเทศจีน มีผู้พูดภาษาคาซัคในจีนเกือบ 2 ล้านคนในจังหวัดปกครองตนเองชนชาติคาซัค อีหลี เขตปกครองตนเองซินเจียงอุยกูร์
ระบบการเขียน
การเขียนภาษาคาซัคเริ่มตั้งแต่พุทธศตวรรษที่ 7 โดยภาษาคาซัคยุคโบราณ เขียนด้วยอักษรออร์คอน มีอักษร 24 ตัว ภาษาคาซัคสมัยใหม่เขียนด้วยอักษรซีริลลิก อักษรละตินและอักษรอาหรับ ปัจจุบัน ภาษาคาซัคเขียนด้วยอักษรซีริลลิก โดยอักษรซีริลลิกที่ใช้ในภาษาคาซัคเป็นอักษรรัสเซียที่มีอักษรเพิ่มขึ้นมา 9 ตัว: Ә, Ғ, Қ, Ң, Ө, Ұ, Ү, Һ, İ ในขณะที่ผู้พูดภาษาคาซัคในจีนยังคงเขียนด้วยภาษาอาหรับแบบที่คล้ายกับอักษรอาหรับสำหรับภาษาอุยกูร์
ในเดือนตุลาคม พ.ศ. 2549 นูร์ซุลตัน นาซาร์บายิฟ ประธานาธิบดีของคาซัคสถานเสนอให้ใช้อักษรละตินเป็นอักษรราชการแทนอักษรซีริลลิกในคาซัคสถาน รัฐบาลคาซัคสถานได้ประกาศในเดือนกันยายน พ.ศ. 2550 ว่าคาซัคสถานจะปรับมาใช้อักษรละตินภายใน 10-12 ปี โดยใช้งบประมาณราว 300 ล้านดอลลาร์สหรัฐ
พยัญชนะ
นี่คือตารางแสดงหน่วยเสียงพยัญชนะของภาษาคาซัคมาตรฐาน
สระ
ภาษาคาซัคมีหน่วยเสียงสระ 12 เสียง ในจำนวนนี้เป็นสระประสม 3 เสียง
ประโยค
การเรียงคำในประโยคเป็นแบบประธาน-กรรม-กริยา มีการใช้ปัจจัยแบบรูปคำติดต่อ
การก
ภาษาคาซัคมี 7 การก
สรรพนาม
ภาษาคาซัคมีสรรพนามแทนบุคคล 8 คำ
กาล/จุดมุ่งหมาย/มาลา
ภาษาคาซัคมีรุปแบบผสมของกาล จุดมุ่งหมาย และมาลาผ่านการใช้รูปแบบของกริยาที่หลากหลาย หรือผ่านระบบกริยาช่วยหรืออาจเรียกว่ากริยาอ่อน
เมย์
เมย์ อาจหมายถึง
แนนซี ดูพรี
แนนซี แฮตช์ ดูพรี (Nancy Hatch Dupree; ปาทานและเปอร์เซีย: نانسی هاتچ دوپری; เกิด: 3 ตุลาคม ค.ศ. 1927 – 10 กันยายน ค.ศ. 2017) เป็นผู้อำนวยการศูนย์อัฟกานิสถาน มหาวิทยาลัยคาบูล ประเทศอัฟกานิสถาน และยังเป็นผู้เขียนหนังสือประวัติศาสตร์อัฟกานิสถานจำนวนห้าเล่มช่วงปี ค.ศ. 1962-1970
ประวัติ
แนนซี เกิดเมื่อวันที่ 3 ตุลาคม ค.ศ. 1927 ในคูเปอส์ทาว์น รัฐนิวยอร์ก สำเร็จการศึกษาจากวิทยาลัยเบอร์นาร์ด และมหาวิทยาลัยโคลัมเบีย เธอเข้าไปอัฟกานิสถานครั้งแรกในปี ค.ศ. 1962 ในฐานะภริยานักการทูต หลายปีต่อมาเธอจึงพบกับศาสตราจารย์หลุยส์ ดูพรี นักโบราณคดีและนักวิชาการด้านวัฒนธรรมและประวัติศาสตร์อัฟกานิสถานผู้มีชื่อเสียง ทั้งสองรักกันและแต่งงานเมื่อปี ค.ศ. 1966 หลังทั้งสองหย่าร้างกับคู่สมรสเดิม
ทั้งสองและเพื่อนร่วมงานจากสหรัฐอเมริกาทำงานร่วมกันในคาบูลกว่า 15 ปี รวบรวมเอกสารงานเขียนเกี่ยวกับประวัติศาสตร์อัฟกานิสถานมากที่สุดเท่าที่จะทำได้ เดินทางทั่วประเทศเพื่อสำรวจแหล่งโบราณคดีด้วยรถแลนด์โรเวอร์ กระทั่งช่วงสงครามกลางเมืองที่ผ่านมาเธอยังคงทำงานอยู่ที่ศูนย์การเรียนรู้สำหรับผู้ลี้ภัยอัฟกานิสถานในเมืองเปชวาร์ ประเทศปากีสถาน
ในปัจฉิมวัยแนนซีพำนักไปมาระหว่างอัฟกานิสถาน กับบ้านอีกหลังที่รัฐนอร์ทแคโรไลนา
แนนซีเสียชีวิตหลังล้มป่วยมานานที่คาบูล ประเทศอัฟกานิสถาน สิริอายุ 89 ปี
มาร์ก ฟิลลิปส์
มาร์ก แอนโทนี่ ปีเตอร์ ฟิลลิปส์ เป็นคู่สมรสในเจ้าหญิงแอนน์ พระราชกุมารี ฟิลลิปส์เกิดเมื่อวันที่  22 กันยายน พ.ศ. 2491 มีบุตร 2 คนคือ ปีเตอร์ ฟิลลิปส์และซารา ฟิลลิปส์ มาร์ก ฟิลลิปส์เป็นบุตรของปีเตอร์ วิลเลียม การ์ไซด์ ฟิลลิปส์ และแอนน์ แพทริเซีย ทีอาคส์
เครื่องในสัตว์
เครื่องในสัตว์ เป็นอวัยวะภายในของสัตว์ที่ถูกชำแหละ โดยไม่รวมถึงกล้ามเนื้อและกระดูก เช่น หัวใจ ตับ ปอด ฯลฯ
ในบางวัฒนธรรม การรับประทานเครื่องในสัตว์ถือเป็นสิ่งต้องห้าม แต่ในบางวัฒนธรรมก็รับประทานเป็นอาหารหลัก หรืออาจเป็นอาหารราคาแพงได้ด้วย
ในบางครั้ง เครื่องในสัตว์อาจหมายถึงซากของส่วนที่เน่าเสียของสัตว์ โดยอาจนำไปผลิตเป็นปุ๋ยหรือเชื้อเพลิง หรือผลิตเป็นอาหารสัตว์สำหรับจำหน่าย
โหราศาสตร์กับวิทยาศาสตร์
โหราศาสตร์เป็นระบบความเชื่อต่าง ๆ ที่ถือว่า ปรากฏการณ์ในท้องฟ้า (คือปรากฏการณ์ทางดาราศาสตร์) สัมพันธ์กับเหตุการณ์และบุคลิกภาพในโลกมนุษย์ นักวิทยาศาสตร์ได้ปฏิเสธโหราศาสตร์เพราะว่า ไม่สามารถอธิบายความเป็นไปในจักรวาลได้จริง มีการทดสอบหลักวิชาโหราศาสตร์ตะวันตกตามหลักวิทยาศาสตร์แล้ว แต่ไม่พบหลักฐานใด ๆ ที่สนับสนุนเหตุหรือผลที่กล่าวไว้ในหลักโหราศาสตร์ต่าง ๆ
เมื่อไรก็ตามที่โหราศาสตร์พยากรณ์เหตุการณ์ที่พิสูจน์ว่าเท็จได้ ข้อทำนายเหล่านั้นล้วนแต่ถูกพิสูจน์ว่าเท็จแล้วทั้งสิ้น งานทดสอบที่มีชื่อเสียงที่สุดทำโดยนักฟิสิกส์ ดร. ชอน คาร์ลสัน รวมทั้งคณะนักวิทยาศาสตร์และนักโหราศาสตร์ ซึ่งสรุปว่า โหราศาสตร์ที่ตรวจสอบวันเวลาการเกิด (โดยแผนภูมิการเกิด) สามารถทำนายบุคลิกภาพหรือเหตุการณ์ในชีวิตไม่ดีกว่าบังเอิญ ถึงแม้จะมีนักโหราศาสตร์และนักจิตวิทยาคนหนึ่งคือนายมิเชล โกเคลอน ที่อ้างว่าพบหลักฐานทางสถิติที่สนับสนุน "ปรากฏการณ์ดาวอังคาร" (Mars effect) ที่สัมพันธ์ความเก่งของนักกีฬากับเวลาเกิดและโคจรของดาวอังคาร แต่ว่า ผลเช่นนี้ไม่มีใครสามารถทำซ้ำได้ในงานศึกษาต่อ ๆ มา ผู้ทำงานศึกษาต่อมาบางท่านอ้างว่านายโกเคลอน พยายามเปลี่ยนกฎเกณฑ์รับนักกีฬาของพวกเขาโดยเสนอว่า นักกีฬาเฉพาะบางคนไม่ควรจะรับ และก็ยังมีนักวิชาการท่านอื่นอีกที่เสนอว่า กระบวนการแจ้งวันเกิดของผู้ปกครองก่อนคริสต์ทศวรรษ 1950 อาจเป็นเหตุให้เกิดผลตามที่พบ
โหราศาสตร์ยังไม่เคยแสดงประสิทธิภาพในการทดลองที่มีการควบคุม ดังนั้นจึงไม่มีความสมเหตุสมผลทางวิทยาศาสตร์ (scientific validity) และจึงถูกพิจารณาว่า เป็นวิทยาศาสตร์เทียม นอกจากนั้นแล้ว ยังไม่มีการเสนอกลไกลการทำงานที่ตำแหน่งและโคจรของดาวฤกษ์และดาวเคราะห์ จะมีผลต่อบุคคลและเหตุการณ์ต่าง ๆ ในโลก ซึ่งไม่ขัดแย้งกับความรู้ด้านต่าง ๆ ทางชีววิทยาและฟิสิกส์ ที่เข้าใจกันดีแล้ว
บทนำ
การคงความเชื่อในโหราศาสตร์แม้ว่าจะไม่น่าเชื่อถือ เป็นตัวแสดงถึงการมีความเข้าใจทางวิทยาศาสตร์น้อยในสังคม
ประวัติความสัมพันธ์กับดาราศาสตร์
รากฐานทางทฤษฎีที่ใช้ในโหราศาสตร์เริ่มขึ้นในสมัยของชาวบาบิโลเนียประมาณ 1000 ปีก่อนพุทธศักราช แม้ว่าจะไม่ได้ใช้กันอย่างกว้างขวางจนกระทั่งหลังยุคอารยธรรมเฮลเลนิสติกประมาณ 200 ปีหลังพุทธกาลที่อเล็กซานเดอร์มหาราชได้ทรงรวบรวมพระราชอาณาจักรกรีกแล้ว ชาวบาบิโลเนียไม่ได้รู้ความจริงว่า กลุ่มดาวต่าง ๆ ไม่ได้อยู่เป็นทรงกลมท้องฟ้า และจริง ๆ อยู่ห่างจากกันมาก และการดูเหมือนว่าอยู่ใกล้กันจริง ๆ เป็นสิ่งลวงตา การกำหนดว่า กลุ่มดาวไหนดูเหมือนเป็นรูปอะไร จะขึ้นอยู่กับวัฒนธรรม และจะไม่เหมือนกันในอารยธรรมต่าง ๆ แม้งานดาราศาสตร์ของทอเลมีก็ยังมีแรงจูงใจจากความต้องการที่จะคำนวณโคจรของดาวเคราะห์ เหมือนกับโหรในสมัยนั้น โหราศาสตร์ตะวันตกในยุคเบื้องต้น ใช้หลักที่สืบทอดมาจากกรีซโบราณ และดังนั้น โหราศาสตร์การแพทย์จึงเป็นหลักแสดงความสัมพันธ์ระหว่างความเป็นไปของดาวเคราะห์และวัตถุบนท้องฟ้าอื่น ๆ กับการรักษาทางการแพทย์ ซึ่งเป็นตัวขับเคลื่อนที่สำคัญอีกอย่างหนึ่งในการศึกษาดาราศาสตร์ แม้ว่าจะยังแก้ต่างให้กับโหราศาสตร์ ทอเลมีก็ยอมรับว่า อำนาจการทำนายโคจรของดาวเคราะห์และวัตถุอื่น ๆ บทท้องฟ้า ดีกว่าการทำนายของโหราศาสตร์
ในช่วงยุคทองของอิสลาม (ประมาณ พ.ศ. 1329-1801) มีการสนับสนุนให้ทุนกับนักดาราศาสตร์เพื่อว่า ตัวแปรเสริมบางอย่าง เช่น ความเยื้องศูนย์กลางของวงโคจรดวงอาทิตย์ ที่จำเป็นในการใช้แบบจำลองของทอเลมี จะสามารถคำนวณให้แม่นยำได้อย่างพอเพียง ผู้ที่อยู่ในอำนาจ เช่น รัฐมนตรีของราชวงศ์ฟาติมียะห์ปี พ.ศ. 1663 ได้ออกทุนสร้างหอสังเกตการณ์หลายแห่ง เพื่อให้สามารถใช้ข้อมูลที่แม่นยำในการทำนายทางโหราศาสตร์ได้ แต่เนื่องจากเป็นการสร้างเพื่อช่วยการทำนายทางโหราศาสตร์ หอสังเกตการณ์เหล่านั้นจึงอยู่ได้ไม่นาน เพราะต่อมาโหราศาสตร์ในศาสนาอิสลามถูกห้าม หอจึงถูกรื้อแม้ในระหว่างหรือหลังจากการสร้างเสร็จใหม่ ๆ
การปฏิเสธโหราศาสตร์ในงานดาราศาสตร์เริ่มขึ้นในปี พ.ศ. 2222 ในการตีพิมพ์ประจำปีของ Connaissance des Temps (ความรู้เรื่องเวลา) โดยบาทหลวงนักดาราศาสตร์ชอน พิการ์ด แต่ว่าในอิหร่าน โดยที่ไม่เหมือนชาวตะวันตก การปฏิเสธว่าโลกหมุนรอบดวงอาทิตย์คงเป็นไปจนกระทั่งต้นคริสต์ศตวรรษ 20 (พุทธศตวรรษ 25) ส่วนหนึ่งเป็นเพราะเกรงว่า ความรู้ใหม่จะค่อย ๆ ทำลายความเชื่อที่มีอย่างกว้างขวางในโหราศาสตร์และในจักรวาลวิทยาอิสลาม งานปฏิเสธโหราศาสตร์ในอิหร่านชิ้นแรกก็คือ Falak al-sa'ada ของ Ictizad al-Saltana ซึ่งมีจุดประสงค์เพื่อทำลายความเชื่อในโหราศาสตร์และ "ดาราศาสตร์แบบเก่า" ได้ตีพิมพ์ใน พ.ศ. 2404 โดยหนังสือวิจารณ์ว่าโหรต่าง ๆ ไม่สามารถให้คำทำนายอย่างเดียวกันได้เมื่อเกิดเหตุการณ์ทางดาราศาสตร์โดยเฉพาะอย่างหนึ่ง (คือ Conjunction) แล้วกล่าวถึงคุณลักษณะต่าง ๆ ที่โหรกำหนดเฉพาะให้กับดาวเคราะห์ต่าง ๆ ว่าไม่น่าเชื่อถือ
การพิสูจน์ว่าเป็นเท็จได้
วิทยาศาสตร์และศาสตร์ที่ไม่ใช่ บ่อยครั้งจะแยกแยะด้วยการพิสูจน์ว่าเป็นเท็จได้ (falsifiability) กฎเกณฑ์นี้ เสนอเป็นครั้งแรกโดยนักปรัชญาวิทยาศาสตร์ผู้มีชื่อเสียง ศ.ดร.คาร์ล ป็อปเปอร์ สำหรับ ดร.ป็อปเปอร์แล้ว วิทยาศาสตร์ไม่ใช่เป็นเรื่องการคิดหาเหตุผลโดยอุปนัย (Inductive reasoning) เพียงอย่างเดียว แต่การทดสอบทางวิทยาศาสตร์จริง ๆ เป็นความพยายามพิสูจน์ทฤษฎีที่มีอยู่ว่าเป็นเท็จโดยใช้วิธีการทดสอบใหม่ ๆ และถ้าทฤษฎีเพียงแค่ล้มเหลวในการทดสอบเดียว ทฤษฎีนั้นก็พิสูจน์ว่าเป็นเท็จแล้ว ดังนั้น ทฤษฎีทางวิทยาศาสตร์ มีฤทธิ์เหมือนกับห้ามไม่ให้เกิดผลประเภทที่พิสูจน์ทฤษฎีว่าเป็นเท็จ และผลการทดลองประเภทอื่นทั้งหมดก็ควรจะคล้องจองกับทฤษฎี โดยใช้กฎเกณฑ์นี้ โหราศาสตร์ก็จะจัดว่าเป็นวิทยาศาสตร์เทียม
โหราศาสตร์เป็นตัวอย่างที่ใช้บ่อยที่สุดของ ดร.ป็อปเปอร์ ในเรื่องวิทยาศาสตร์เทียม เขาพิจารณาโหราศาสตร์ว่า เป็นเรื่องอาศัย "หลักฐานเชิงประสบการณ์เทียม (pseudo-empirical)" เพราะว่า "มันเรียกร้องให้มีการสังเกตและการทดลอง" แต่ว่า "ไม่มีมาตรฐานที่เทียบเท่ากับวิทยาศาสตร์" คือเมื่อเทียบกับสาขาต่าง ๆ ของวิทยาศาสตร์แล้ว โหราศาสตร์จะไม่เปลี่ยนเมื่อพิสูจน์ว่าเท็จผ่านการทดลอง ซึ่งตามนักเขียนวิทยาศาสตร์ท่านหนึ่ง นี่เป็นเครื่องหมายหลักของวิทยาศาสตร์เทียมอย่างหนึ่ง
ไม่มีปริศนาที่ต้องไข
โดยเปรียบเทียบกับความเห็นของ ดร.ป็อปเปอร์ นักปรัชญา ศ.ดร.โทมัส คูน อ้างว่า การไม่มีการพิสูจน์ว่าเป็นเท็จ ไม่ได้ทำให้โหราศาสตร์ให้ไม่ใช่วิทยาศาสตร์ แต่เป็นเพราะว่าทั้งกระบวนการและแนวคิดของโหราศาสตร์ไม่ได้อาศัยหลักฐานเชิงประสบการณ์ สำหรับ ดร.คูน แล้ว แม้ว่าโดยประวัติ โหราศาสตร์จะมีการทำนายที่ "ผิดโดยสิ้นเชิง" แต่นี่ก็ยังไม่ใช่เหตุที่โหราศาสตร์ไม่เป็นวิทยาศาสตร์ หรือแม้ว่าโหรจะอธิบายความล้มเหลวโดยอ้างว่า การวิเคราะห์ดวงชะตาราศีเป็นเรื่องที่ยากมาก นี่ก็ยังไม่ใช่เหตุเช่นกัน ดังนั้นในทัศนคติของ ดร.คูน โหราศาสตร์ไม่ใช่วิทยาศาสตร์เพราะมันเหมือนกับการแพทย์สมัยกลาง (medieval medicine) ที่เป็นแค่การทำตามลำดับกฎระเบียบและแนวทาง ตามศาสตร์ที่ดูเหมือนจำเป็นและมีจุดอ่อน แต่กลับไม่มีงานวิจัยที่อาศัยหลักฐานเชิงประสบการณ์ เพราะว่าเป็นศาสตร์ที่ยอมรับงานวิจัยไม่ได้ และดังนั้น "พวกเขาจึงไม่มีปริศนาที่จะไข และดังนั้น จึงไม่มีวิทยาศาสตร์ที่จะประพฤติปฏิบัติ"
แม้ว่านักดาราศาสตร์จะสามารถปฏิบัติการเพื่อแก้ความล้มเหลวของทฤษฎีได้ แต่โหรไม่สามารถทำได้ โหรได้แต่อธิบายแก้ต่างความล้มเหลว แต่ไม่สามารถแก้ไขสมมติฐานทางโหราศาสตร์ให้เหมาะสมได้ ดังนั้น สำหรับ ดร.คูน แม้กระทั่งว่าถ้าดวงดาวมีอิทธิพลต่อวิถีชีวิตของมนุษย์ได้จริง โหราศาสตร์ก็ยังไม่เป็นวิทยาศาสตร์
ความก้าวหน้า การปฏิบัติ และความสม่ำเสมอ
นักปรัชญา ศ.ดร.พอล ธาการ์ด เชื่อว่า โหราศาสตร์ไม่สามารถพิจารณาว่าเป็นเท็จ ถ้ายังไม่ได้รับการทดแทนโดยศาสตร์อื่น แต่ในเรื่องการทำนายพฤติกรรม จิตวิทยาสามารถใช้ทดแทนได้ นอกจากนั้นแล้ว กฎเกณฑ์อื่นที่จำแนกวิทยาศาสตร์และศาสตร์ที่ไม่ใช่ก็คือ จะต้องมีความก้าวหน้า และชุมชนนักวิจัยนักศึกษาควรจะทำความพยายามเปรียบเทียบทฤษฎีปัจจุบันกับทฤษฎีที่เป็นไปได้อื่น ๆ โดยไม่ได้จัดแจงเลือกสรรระหว่างหลักฐานที่ยืนยันกับหลักฐานที่คัดค้าน
ความก้าวหน้านิยามในที่นี้ว่า สามารถอธิบายปรากฏการณ์ใหม่ ๆ และสามารถตอบคำถามที่มีอยู่ แต่ว่า โหราศาสตร์แทบจะไม่ก้าวหน้าเลยคือแทบจะไม่ได้เปลี่ยนเลยภายใน 2,000 ปีที่ผ่านมา สำหรับ ดร.ธาการ์ด โหรปฏิบัติเหมือนกับใช้ศาสตร์ที่เป็นวิทยาศาสตร์ปกติ โดยเชื่อว่า หลักของโหราศาสตร์หยั่งลงดีแล้วแม้ว่าจะมี "ปัญหาที่ยังแก้ไม่ได้" และแม้ว่าจะมีทฤษฎีอื่นที่ใช้อธิบายพฤติกรรมต่าง ๆ ได้ดีกว่า เช่น จิตวิทยา ด้วยเหตุผลเหล่านี้ เขาจึงพิจารณาโหราศาสตร์ว่าเป็นวิทยาศาสตร์เทียม
แต่สำหรับ ดร.ธาการ์ดแล้ว โหราศาสตร์ไม่ควรพิจารณาว่าเป็นวิทยาศาสตร์เทียมโดยเพราะเหตุเพียงว่า ไม่สามารถหาสหสัมพันธ์ระหว่างนิมิตต่าง ๆ ทางโหราศาสตร์กับความเจริญด้านอาชีพของบุคคล หรือไม่สามารถหาสหสัมพันธ์ที่ควรจะพบระหว่างคู่แฝดที่เกิดในราศีเดียวกัน หรือว่าโหรไม่เห็นพ้องกันเรื่องความสำคัญของดาวเคราะห์ที่พบหลังจากยุคของทอเลมี และเรื่องมหาภัยพิบัติที่ฆ่าบุคคลต่าง ๆ เป็นจำนวนมากที่มีราศีต่าง ๆ กันในเวลาเดียวกัน ดังนั้น การกำหนดว่าอะไรเป็นวิทยาศาสตร์อะไรไม่ใช่ต้องพิจารณาหลักอีก 3 อย่างคือ ทฤษฎี ชุมชน และพื้นเพทางประวัติศาสตร์
การทดสอบและการพิสูจน์ว่าเป็นเท็จสามารถใช้พิจารณาทฤษฎี งานของ ดร.คูน เป็นการพิจารณาพื้นเพทางประวัติศาสตร์ ดั้งนั้น จึงต้องมาพิจารณาเรื่องชุมชนโหรว่า มีลักษณะต่อไปนี้หรือไม่ คือ ในกระบวนการเช่นนี้ การพิสูจน์ว่าเป็นเท็จ จะเกิดขึ้นได้จริงก็ต่อเมื่อมีการเสนอทฤษฎีอื่น ที่ไม่ใช่เป็นการปรับทฤษฎีเพื่อป้องกันไม่ให้พิสูจน์ว่าเป็นเท็จ
ความไม่มีเหตุผล
สำหรับนักปรัชญาเอ็ดวาร์ด เจมส์ โหราศาสตร์ไม่มีเหตุผลไม่ใช่เพราะมีปัญหามากมายในประเด็นเรื่องกลไกและการพิสูจน์ว่าเป็นเท็จด้วยการทดลอง แต่เป็นเพราะว่า การวิเคราะห์วรรณกรรมทางโหราศาสตร์แสดงว่ามันเต็มไปด้วยเหตุผลวิบัติและวิธีคิดหาเหตุผลที่ไม่ดี "ถ้าในวรรณกรรมทางโหราศาสตร์เราพบแต่ข้อความที่ไม่สอดคล้องกัน ความเมินเฉยต่อหลักฐานที่ชัดเจน ความปราศจากลำดับชั้นของเหตุผล การไม่มีกฎเกณฑ์ การไม่เต็มใจที่จะตามเหตุผลไป ความไร้เดียงสาเกี่ยวกับประสิทธิภาพของคำอธิบาย และอื่น ๆ ผมคิดว่า ถ้าเป็นเช่นนี้ เราสมควรที่จะปฏิเสธโหราศาสตร์ว่าไร้เหตุผล ... โหราศาสตร์ล้มเหลวในการให้เหตุผลที่สมควรในด้านต่าง ๆ เหล่านี้อย่างชัดเจน"
- เอ็ดวาร์ด เจมส์
การแบ่งเป็นทวิภาคของไควน์
ส่วนในทฤษฎีเว็บแห่งความรู้ของ ศ.ดร.วิลลาร์ด แวน ออร์แมน ไควน์ มีการแบ่งออกเป็นสองภาคว่า บุคคลต้องปฏิเสธโหราศาสตร์ หรือไม่ก็ยอมรับโหราศาสตร์แต่ต้องปฏิเสธสาขาวิชาทางวิทยาศาสตร์ที่มั่นคงเชื่อถือได้แล้วว่า ไม่เข้ากับโหราศาสตร์
การตรวจสอบโหราศาสตร์
โหรมักจะหลีกเลี่ยงคำทำนายที่ตรวจสอบได้ คือจะกล่าวคำคลุมเครือที่หลีกเลี่ยงการพิสูจนว่าเป็นเท็จได้ ในหลายศตวรรษที่มีการทดสอบ การทำนายทางโหราศาสตร์ไม่เคยแม่นยำกว่าเรื่องบังเอิญ วิธีการอย่างหนึ่งที่ใช้ตรวจสอบโหราศาสตร์เชิงปริมาณก็คือผ่านการทดลองแบบอำพราง ซึ่งเมื่อทดสอบคำทำนายที่เฉพาะเจาะจงของโหร เช่นโดยการทดสอบที่จะกล่าวต่อไป เรื่องที่ทำนายเหล่านั้นก็จะพิสูจน์ว่าไม่เป็นจริง และการทดลองทางโหราศาสตร์ที่มีกลุ่มควบคุมทั้งหมดที่เคยทำ ล้วนแต่ล้มเหลวที่จะแสดงผลบวก
การทดลองของคาร์ลสัน
การทดสอบของนักฟิสิกส์ ดร.ชอน คาร์ลสัน ที่เป็นการทดลองแบบอำพรางสองฝ่าย (double-blind) ที่โหร 28 คนตกลงที่จะจับคู่แผนภูมิการเกิด (natal chart) กับบทวิเคราะห์ลักษณะบุคลิกภาพทางจิตวิทยาที่ทำโดยการทดสอบแบบ California Psychological Inventory เป็นการทดสอบโหราศาสตร์ที่มีชื่อเสียงที่สุดการหนึ่ง และผลงานทดลองได้ตีพิมพ์ในวารสารวิชาการสาขาวิทยาศาสตร์ที่มีความเชื่อถือสูงคือ เนเจอร์ การอำพรางทั้งสองด้าน เป็นการปิดไม่ให้ทั้งโหรและผู้ดำเนินการทดลองรู้ว่า แผนภูมิการเกิดและบทวิเคราะห์ทางจิตวิทยา เป็นของใครต่อของใคร เป็นวิธีกำจัดความเอนเอียงที่อาจจะเกิดได้ในการทดลอง
งานของดีนและเค็ลลี่
นักวิทยาศาสตร์ผู้เป็นอดีตโหรเจ็ฟฟรี่ ดีน และนักจิตวิทยาไอแวน เค็ลลี่ ทำการทดสอบทางวิทยาศาสตร์ขนาดใหญ่ ที่วัดตัวแปรทางประชาน ทางพฤติกรรม และทางสรีระ มากกว่า 100 ตัว แต่ไม่พบหลักฐานใด ๆ ที่สนับสนุนโหราศาสตร์ มีการทดสอบต่อไปอีก กับโหรที่มั่นใจในหลักของตน 45 คน ผู้มีประสบการณ์เป็นโหรโดยเฉลี่ย 10 ปี และผู้รับทำนายอีก 160 คน (จากกลุ่มที่มีให้เลือก 1198 คน) โดยเลือกเอาแต่คนที่มีบุคคลิกลักษณะต่าง ๆ แบบสุด ๆ ดังที่วัดโดยใช้คำถามตรวจสอบบุคลิกภาพแบบ Eysenck Personality Questionnaire โหรทำนายได้แย่กว่าวิธีการทำนายโดยใช้อายุ และแย่กว่าผู้ทำนายในกลุ่มควบคุม 45 คนที่ไม่ได้ใช้แผนภูมิการเกิดอย่างสิ้นเชิง
การทดสอบอื่น ๆ
มีงานวิเคราะห์อภิมาน (meta-analysis) ที่วิเคราะห์งานศึกษา 40 งานประกอบด้วยโหร 700 คน และใช้แผนภูมิการเกิด 1,000 แผ่น งานศึกษา 10 งานจากนั้น มีโหรกว่า 300 คนเข้าร่วม โหรต้องเลือกบทความทำนายให้เข้ากับแผนภูมิ โดยบทความที่เข้าจะรวมอยู่กับที่ไม่เข้า 3-5 บทความ เมื่อบทความไม่แสดงวันที่และตัวช่วยแบบชัดเจนอื่น ๆ โดยรวมแล้ว ไม่ปรากฏกว่าโหรต่าง ๆ จะเลือกแผนภูมิใดแผนภูมิหนึ่งโดยเฉพาะ คือโหรเลือกแผนภูมิที่ไม่เหมือนกัน
ในงานศึกษา 10 งาน ที่โหรจะเลือกการทำนายราศีที่ตนรู้สึกว่าแม่น โดยมีการกำหนดแผ่นที่ "ถูก" แต่โหรก็ไม่สามารถเลือกให้ดีได้กว่าบังเอิญ
นักสังคมศาสตร์เชิงปริมาณคนหนึ่งตรวจดูข้อมูลสำมะโนประชากรของคน 20 ล้านคนในประเทศอังกฤษและเวลส์ เพื่อจะดูว่า ราศีมีผลต่อการแต่งงานหรือไม่ ก็ไม่ปรากฏว่ามี
ปรากฏการณ์ดาวอังคาร
ในปี ค.ศ. 1955 นักโหราศาสตร์ และนักจิตวิทยา มิเชล โกเคลอน กล่าวว่า แม้ว่าตนจะไม่พบหลักฐานที่สนับสนุนนิมิตทางโหราศาสตร์ต่าง ๆ เช่นราศี และมุมดาวในแผนภาพการผูกดวงโหราศาสตร์ แต่เขาก็ได้พบสหสัมพันธ์ระหว่างโคจรประจำวันของดาวเคราะห์ กับความสำเร็จในอาชีพ (เช่นแพทย์ นักวิทยาศาสตร์ นักกีฬา นักแสดง นักเขียน จิตรกร เป็นต้น) ซึ่งโหราศาสตร์ปกติสัมพันธ์กับดาวเคราะห์ สิ่งค้นพบที่รู้จักดีที่สุดของเขาเป็นตำแหน่งของดาวอังคารในแผนภูมิการเกิด (natal chart) ของนักกีฬาที่ประสบความสำเร็จ เป็นเรื่องที่ต่อมารู้จักกันว่า ปรากฏการณ์ดาวอังคาร (Mars effect) ต่อมามีนักวิทยาศาสตร์ชาวฝรั่งเศส 7 ราย พยายามทำซ้ำงานศึกษานี้ แต่ก็ไม่พบหลักฐานทางสถิติอะไรเลย แล้วโทษผลที่พบว่าเป็นผลจากความเอนเอียงโดยการเลือก (selective bias) ของนายโกเคลอน และกล่าวหาเขาว่า พยายามที่จะชักชวนให้พวกเขาเพิ่มหรือลบนักกีฬาบางคนออกจากงานศึกษาของพวกเขา